**1. Melléklet: Szöveg a vakbélről és a féregnyúlványról**

A vakbél a vastagbél első szakasza, és a béltartalom haladási irányához képest „visszafelé” áll és valóban vakon végződik. Eredeti funkciója az, hogy a benne huzamosabb ideig álló béltartalomban a baktériumok lassan elbontják a cellulózrostokat. Az ember esetében ennek ma már alig van jelentősége.

Ismert tény, hogy a féregnyúlvány egy elcsökevényesedett szerv és számos orvos szerint semmi szerepe nincsen, csupán egy vakon végződő cső, amely a vakbélhez kapcsolódik. Az amerikai Duke University Medical Center kutatói szerint viszont a gyakran eltávolított féregnyúlvány funkciója a „jó baktériumok” termelése és védelme az emésztőrendszer számára. Vizsgálataik során kiderült, hogy az ember emésztőrendszerében hatalmas mennyiségű baktérium él, ezek nagy része segít az emberi szervezetnek az emésztésben. Ám néha ezek a baktériumok kihalnak vagy kitisztulnak a belekből. Amikor egy betegség elpusztítja a bélbaktériumokat, a féregnyúlványban élő baktériumok biztonságban maradnak, a kutatók szerint a szerepe az, hogy egy ilyen mindent elsöprő betegség után újra ellássa baktériumokkal az emésztőtraktust.

A féregnyúlvány, amely a vékony- és vastagbél találkozásának területén található, sok, fertőzés ellen küzdő nyiroksejtet tartalmaz, tehát elképzelhető, hogy az immunrendszer működésében is szerepet játszik.

A vakbélgyulladás magyar köznyelvi elnevezése megtévesztő, mert valójában nem a vakbél, hanem a féregnyúlvány heveny gyulladásáról van szó, amelynek oka vagy egy kívülről, vagy a test belsejéből érkező baktériumos fertőzés.

A vakbélgyulladás kezelése általában a féregnyúlvány sürgős műtéti eltávolításából áll. Az elmúlt évtizedekben kifejlesztett antibiotikumoknak köszönhetően egyes kutatási eredmények szerint lehetőség nyílt a vakbélgyulladás műtét nélküli kezelésére.

Forrás: Sarkadi Ferenc